17  Ar Skritur Sakr ne lavar d'eomp ger ebet diwar-benn bugaleach ar Werc'hez.  An dud santel ha gouiziek, a hañver Tadou an Iliz, o deus evelato kontet d'eomp diwar he bloa-veziou kenta, meur a draig ez omp laouen da c'houzout hag a oa bet desket  d'ezo gant ar gristenien genta. Ar re-mañ o c'hlevas gant ar Werc'hez he-unan, pe gant ar re a dremenas o buhez en he c'hichen.  Mari, bihanik c'hoaz, a lavar d'eomp an Tadou, a voe kaset d'an Templ gant he zad hag he mamm, Sant Joakim ha Santez Anna, evit beza kinniget da Zoue ha chom d'e servija a-hed he buhez.  An Templ a oa eun doare iliz, en-dro d'ezi por-ziou a bep ment, savet war unan eus torgennou Jerusalem.  Ennañ hag ennañ hepken, e veze kinniget ar sakrinsou kemennet gant lezenn  Moizez. Ennañ e veze graet ar pedennou ha lidet goueliou santel ar Juzevien.  18  Ar Werc'hez a zeue da veva etouez ar paotrezed bihan eus he oad a oa dija eno. Wardro tri bloaz edo pa voe digaset d'an Templ gant he zud. Skiant he doa ha kompren a reas mat-tre pegen kalet e oa kuitaat ar gear hag he c'herent.  Hen ober a reas evelato, laouen ha leun a nerz-kalon, dre garantez ouz an Aotrou-Doue.  Na peger c'houek e voe evitañ gwelout ar plac'hig-se, en doa skuilhet warni e gaera teñzoriou,  o lezel he zad hag he mamm evit en em rei holl d'ezañ.